गीतिका सुसाइड केस की वजह से गई मंत्री की कुर्सी, दोबारा बन नहीं पाए, शाह के मंच पर भी नो एंट्री
Air Hostess Geetika Sharma Suicide Case - Gopal Kanda Political Journey, Controversies And Cases. हरियाणा के पूर्व गृह राज्य मंत्री गोपाल कांडा को दिल्ली की राउज एवेन्यू कोर्ट ने एयरहोस्टेस गीतिका शर्मा सुसाइड केस में बरी कर दिया।
हरियाणा के पूर्व गृह राज्यमंत्री गोपाल कांडा को दिल्ली की राउज एवेन्यू कोर्ट ने एयरहोस्टेस गीतिका शर्मा सुसाइड केस में बरी कर दिया। कोर्ट के इस फैसले से 11 साल से राजनीतिक किनारे पर चल रहे सिरसा के MLA गोपाल कांडा को जीवनदान मिल गया।
असल में गीतिका सुसाइड केस कांडा के सियासी रास्ते की सबसे बड़ी मुश्किल थी। इसी मामले की वजह से न केवल उनकी मंत्री की कुर्सी गई बल्कि दूसरी बार मंत्री बनने की मंशा भी पूरी न हो सकी। यही नहीं, कुछ दिन पहले केंद्रीय गृहमंत्री अमित शाह सिरसा आए तो कांडा को मंच पर जगह भी नहीं मिली। हालांकि कोर्ट के फैसले के बाद कांडा का पॉलिटिकल करियर फिर रफ्तार पकड़ सकता है। खासकर नॉन जाट की राजनीति करने वाली BJP के लिए वह बड़ा रोल प्ले कर सकते हैं। कांडा इस समय अपनी पार्टी हरियाणा लोकहित पार्टी (हलोपा) के टिकट पर एमएलए हैं।
सिलसिलेवार ढंग से जानिए.. कांडा ने क्या गंवाया
1. सुसाइड केस के बाद इस्तीफा देना पड़ा
गीतिका ने 23 साल की उम्र में 5 अगस्त, 2012 को दिल्ली के अशोक विहार स्थित अपने ही फ्लैट में सुसाइड कर लिया था। उस वक्त हरियाणा में कांग्रेस सरकार थी। भूपेंद्र हुड्‌डा CM थे। कांडा ने निर्दलीय विधायकों के साथ मिलकर कांग्रेस सरकार को समर्थन दे रखा था। बदले में उन्हें गृह राज्यमंत्री का पद मिला। मगर, गीतिका सुसाइड केस में नाम आने के बाद कांडा को मंत्री पद छोड़ना पड़ा।। फिर 18 महीने तिहाड़ जेल में बिताने पड़े।
2. मंत्री बनते-बनते रह गए
2019 में गोपाल कांडा दूसरी बार अपनी पार्टी हलोपा के टिकट पर सिरसा से विधायक बने। चुनाव नतीजों के बाद उन्होंने हरियाणा में मनोहर लाल की अगुवाई वाली BJP-JJP सरकार का समर्थन किया। सिरसा से भाजपा सांसद सुनीता दुग्गल और रानियां के निर्दलीय MLA रणजीत चौटाला के साथ कांडा चार्टेड प्लेन से दिल्ली गए। उनकी इच्छा फिर से मंत्री बनने की थी। हालांकि तब BJP की वरिष्ठ नेता और मध्यप्रदेश की पूर्व CM उमा भारती ने उनके खिलाफ मुखर होकर आवाज उठाई। उमा भारती ने कांडा का समर्थन लेने पर अपनी पार्टी पर ही निशाने साधने शुरू कर दिए। उन हालात में मंत्री पद तो दूर, BJP ने उन्हें सरकार में शामिल तक नहीं किया। कांडा भी सिर्फ बाहर से समर्थन करते रहे।
3. शाह की रैली का पूरा बंदोबस्त किया लेकिन मंच पर नो एंट्री
इसी साल जून महीने में लोकसभा चुनाव को लेकर सिरसा में केंद्रीय गृह मंत्री अमित शाह की रैली हुई। इस रैली का सारा बंदोबस्त गोपाल कांडा और उनके भाई व BJP नेता गोविंद कांडा ने किया। शाह सिरसा पहुंचे तो गोपाल कांडा उनके साथ दिखे। उनकी गुरुद्वारा साहिब के अंदर शाह के बगल में बैठे की तस्वीर भी सामने आई। हालांकि रैली की स्टेज से कांडा गायब रहे। स्टेज पर गोपाल के भाई गोविंद कांडा और बेटे धवल कांडा को जगह दी गई। गोपाल कांडा मंच पर न जा सके तो रैली से वापस आ गए।
आगे क्या... क्या मंत्री बन सकेंगे कांडा
गोपाल कांडा के बरी होते ही उनके मंत्री बनने को लेकर सियासी गलियारों में चर्चा शुरू हो गई है। अभी गोपाल कांडा BJP-JJP सरकार को बाहर से समर्थन दे रहे हैं। हालांकि NDA गठबंधन में कांडा की पार्टी- हलोपा- शामिल है। चर्चा है कि अगर अगले साल विधानसभा चुनाव से पहले हरियाणा कैबिनेट में विस्तार या फेरबदल हुआ तो कांडा को मौका मिल सकता है। भाजपा अगले चुनाव में कांडा की हलोपा से गठबंधन कर सकती है। इसकी बड़ी वजह सिरसा है, जहां कांडा BJP को मजबूती दिला सकते हैं।
ये खबर भी पढ़ें...
एयर होस्टेस गीतिका सुसाइड केस में गोपाल कांडा बरी
हरियाणा के बहुचर्चित एयर होस्टेस गीतिका सुसाइड केस में दिल्ली की राउज एवेन्यू कोर्ट ने मंगलवार को विधायक गोपाल कांडा को बरी कर दिया। कांडा इस केस के मुख्य आरोपी थे। कांडा हरियाणा के गृह राज्य मंत्री रह चुके हैं (पूरी खबर पढ़ें)
सियासी पिच पर खुलकर खेलेंगे गोपाल कांडा: चौटाला फैमिली के गढ़ सिरसा में BJP लगा सकती है दांव; इनेलो-JJP के लिए चुनौती बनेंगे
बहुचर्चित गीतिका सुसाइड केस से बरी हुए MLA गोपाल कांडा अब खुलकर हरियाणा की सियासी पिच पर खेलेंगे। सबसे बड़ा सियासी असर सिरसा जिले में पड़ेगा। जहां से गोपाल कांडा सिटिंग MLA भी हैं। कांडा की CM मनोहर लाल खट्‌टर से अच्छी ट्यूनिंग मानी जाती है। ऐसे में चौटाला परिवार का किला ध्वस्त करने के लिए BJP के लिए गोपाल कांडा तुरुप का इक्का साबित हो सकते हैं (पूरी खबर पढ़ें) 
गोवा के कैसीनो किंग हैं गोपाल कांडा: 70 करोड़ की चल-अचल संपत्ति; कैसीनो का नाम बिग डैडी, सिरसा में कई एकड़ का महल 
गीतिका सुसाइड केस में बरी होने वाले हरियाणा के पूर्व गृह राज्यमंत्री गोपाल कांडा करोड़पति हैं। 2019 के विधानसभा चुनाव में दाखिल एफिडेविट के मुताबिक कांडा के पास करीब 70 करोड़ रुपए की चल-अचल संपत्ति है। सिरसा में करीब ढाई एकड़ में उन्होंने अपना महल बनवा रखा है जिसके अंदर हेलीकॉप्टर उतरने तक की सुविधा उपलब्ध है (पढ़ें पूरी खबर)